钦定古今图书集成/理学汇编/学行典/第182卷 > 张敷
## 钦定古今图书集成/理学汇编/学行典/第182卷 > 张敷

按《宋书张敷传》：“敷字景引，吴郡人，吴兴太守卲子也。
生而母没，年数岁，问母所在，家人告以死生之分。敷
虽童蒙，便有思慕之色。年十许岁，求母遗物，而散施
已尽，唯得一画扇，乃缄录之。每至感思，辄开笥流涕，
见从母常悲感哽咽。性整贵，风韵甚高，好读元书，兼
属文论，少有盛名。高祖见而爱之，以为世子中军参”
军，及迁黄门侍郎，始兴王濬后军长史，司徒左长史，
未拜，父在吴兴亡，报以疾笃，敷往奔省，自发都至吴
兴成服，凡十馀日，始进水浆。葬毕，不进盐菜，遂毁瘠
成疾。世父茂度每止譬之，辄更感恸，绝而复续。茂度
曰：“我冀譬汝有益，但更甚耳。”自是不复往。未期而卒，
时年四十一。世祖即位，诏曰：“司徒故左长史张敷贞
心简立幼树风规，居哀毁灭孝道淳至。宜在追甄，于
以报美可追赠侍中。”于是改其所居称为孝张里。